SL Uradni list Evropske unije C 220/1

STATUT CESSDA ERIC

(2017/C 220/01)

PREAMBULA

Kraljevina Belgija,

Češka republika,

Kraljevina Danska,

Zvezna republika Nemčija,

Helenska republika,

Francoska republika,

Madžarska,

Kraljevina Nizozemska,

Republika Avstrija,

Republika Slovenija,

Slovaška republika,

Kraljevina Švedska,

Združeno kraljestvo Velika Britanija in Severna Irska,

Kraljevina Norveška,

v nadaljnjem besedilu: članice, ter

Švicarska konfederacija,

v nadaljnjem besedilu: opazovalke, SO SE –

KER so članice prepričane, da je zagotavljanje dostopa do družboslovnih podatkov in metapodatkov bistveno za naše razumevanje velikih izzivov, s katerimi se srečuje današnja družba, stalnih družbenih procesov, s tem povezanih težav in rešitev, ki so na voljo;

KER bo Konzorcij evropskih arhivov družboslovnih podatkov (CESSDA) temeljil na obstoječih nacionalnih storitvah v državah članicah ter iz znanstvenih in gospodarskih razlogov krepil in širil vseevropsko sodelovanje prek tesnega sodelovanja na področju raziskav in razvoja arhivov družboslovnih podatkov;

OB UPOŠTEVANJU, da si članice prizadevajo povečati znanstveno odličnost in učinkovitost evropskih raziskav na področju družboslovja ter razširiti enostaven dostop do podatkov in metapodatkov, ne glede na kakršne koli meje;

OB POUDARJANJU, da je Evropski strateški forum za raziskovalne infrastrukture (ESFRI) priznal CESSDA in ga vključil v časovni načrt ESFRI (2006);

OB UPOŠTEVANJU, da želi Nemčija zagotoviti dodaten prispevek s financiranjem posebnih nalog CESSDA, ki jih bo izvajal nemški ponudnik storitev;

OB POZIVU Evropski komisiji, naj v skladu z Uredbo Sveta (ES) št. 723/2009 z dne 25. junija 2009 ustanovi infrastrukturo CESSDA kot Konzorcij evropske raziskovalne infrastrukture (CESSDA ERIC) –

DOGOVORILE O NASLEDNJEM:

POGLAVJE 1

SPLOŠNE DOLOČBE

Člen 1

Naziv, sedež in delovni jezik

1. Konzorcij evropskih arhivov družboslovnih podatkov (CESSDA) ima pravno obliko Konzorcija evropske raziskovalne infrastrukture (ERIC), ustanovljenega v skladu z Uredbo (ES) št. 723/2009, in se imenuje CESSDA ERIC.

2. Uradni sedež CESSDA ERIC je v Bergnu, na Norveškem.

3. Delovni jezik CESSDA ERIC je angleščina.

Člen 2

Naloga in dejavnosti

1. CESSDA ERIC je vozlišče razpršene raziskovalne infrastrukture, ki povezuje arhive družboslovnih podatkov članic, opazovalk in drugih partnerjev. CESSDA ERIC ne upravlja lastnih arhivov podatkov.

2. Naloga CESSDA ERIC je zagotoviti razpršeno in trajnostno raziskovalno infrastrukturo, ki bo raziskovalni skupnosti omogočila izvajanje visokokakovostnih raziskav na področju družboslovja, kar bo prispevalo k ustvarjanju učinkovitih rešitev za velike izzive, s katerimi se srečuje današnja družba, ter olajšalo poučevanje in učenje na področju družboslovja.

3. CESSDA ERIC deluje na neprofitni podlagi. Kljub temu lahko opravlja nekatere gospodarske dejavnosti, če so tesno povezane z njegovimi glavnimi nalogami in ne ogrožajo njihovega izvajanja.

4. CESSDA ERIC svojo nalogo izpolnjuje s tem, da prispeva k razvoju in usklajevanju standardov, protokolov in strokovne dobre prakse, vključno z usposabljanjem o dobrih praksah v zvezi z razširjanjem in upravljanjem podatkov. V infrastrukturo vključi tudi nove vire podatkov, kadar je to ustrezno.

5. CESSDA ERIC spodbuja širše sodelovanje v raziskovalni infrastrukturi. Začenja dejavnosti usposabljanja in izmenjave med uveljavljenimi in potencialnimi ponudniki storitev, da bi olajšal vstop držav, ki potrebujejo podporo pri nadaljnjem razvoju svojih arhivov družboslovnih podatkov.

POGLAVJE 2

ČLANSTVO

Člen 3

Članstvo

1. Naslednji subjekti lahko postanejo članice ali se pridružijo kot opazovalke brez glasovalnih pravic:

(a) države članice Unije;

(b) pridružene države;

(c) tretje države, ki niso pridružene države;

(d) medvladne organizacije.

Priloga 1 k temu statutu vsebuje seznam članic, opazovalk in ponudnikov storitev na dan ustanovitve CESSDA ERIC. Direktor to prilogo posodablja v skladu s spremembami sodelovanja v CESSDA ERIC.

2. Vključitev novih članic in opazovalk, izstop ter prenehanje članstva in statusa opazovalke se izvedejo v skladu s členoma 5 in 6.

3. V CESSDA ERIC so včlanjene vsaj ena država članica Unije in dve drugi državi, ki sta državi članici Unije ali pridruženi državi.

4. Pravice članic vključujejo:

(a) pravico do uporabe znamke CESSDA ERIC, ki vključuje vse vrste vizualnega ali zvočnega predstavljanja „CESSDA“ ali „CESSDA ERIC“, s katerim se uporaba besed ali posamezno poročilo, proizvod ali storitev povezuje s CESSDA ERIC;

(b) pravico do imenovanja enega ali več subjektov, ki jih zastopajo;

(c) pravico do udeležbe in glasovanja na sejah generalne skupščine;

(d) pravico, da ponudnikom storitev iz člena 11(2) dodelijo pravico do: (i) udeležbe na usposabljanju CESSDA ERIC in v povezanih dejavnostih; (ii) uporabe programske opreme, vmesne programske opreme in orodij CESSDA ERIC, razvitih na podlagi pogodbe s CESSDA ERIC; (iii) uporabe evropskega jezikovnega družboslovnega tezavra (European Language Social Science Thesaurus – ELSST);

(e) pravico do udeležbe na forumu ponudnikov storitev, kot je določeno v členu 11.

5. Obveznosti članic so:

(a) prispevati v proračun CESSDA ERIC na podlagi formule financiranja, ki jo določi generalna skupščina;

(b) imenovati ponudnika storitev, ki bo zagotavljal storitve CESSDA ERIC v svoji državi in po vsej Evropi;

(c) zagotoviti nacionalno financiranje, ki bo imenovanemu ponudniku storitev omogočilo izpolnjevanje zahtev iz Priloge 2;

(d) spodbujati sprejetje standardov v nacionalnih arhivih družboslovnih podatkov;

(e) zagotoviti tehnične infrastrukture, ki omogočajo dostop do podatkov in storitev;

(f) spodbujati uporabo storitev med raziskovalci v članici ter zbirati povratne informacije in zahteve uporabnikov;

(g) podpirati in po potrebi začeti povezovanje nacionalnih arhivov družboslovnih podatkov, vključno s povezovanjem med nacionalnimi arhivi in arhivi v drugih državah članicah ali opazovalkah.

Člen 4

Opazovalke

1. Opazovalka je država ali medvladna organizacija, ki se pripravlja na članstvo ali pa ki iz nacionalnih razlogov ne more postati članica, vendar želi prispevati k dejavnostim CESSDA ERIC in sodelovati v njih.

2. Pravice opazovalk vključujejo:

(a) pravico do uporabe znamke CESSDA ERIC skupaj z besedo „opazovalka“;

(b) pravico do imenovanja enega ali več subjektov, ki jih zastopajo;

(c) pravico do udeležbe na sejah generalne skupščine brez glasovalne pravice;

(d) pravico do dostopa do neposredne podpore CESSDA ERIC pri razvoju njihovih sistemov, postopkov in storitev;

(e) pravico, da svojim ponudnikom storitev dodelijo pravico do: (i) udeležbe na usposabljanju CESSDA ERIC in v povezanih dejavnostih; (ii) uporabe programske opreme, vmesne programske opreme in orodij CESSDA ERIC, razvitih na podlagi pogodbe s CESSDA ERIC; (iii) uporabe evropskega jezikovnega družboslovnega tezavra (European Language Social Science Thesaurus – ELSST);

(f) pravico do udeležbe na forumu ponudnikov storitev, kot je določeno v členu 12.

3. Obveznosti opazovalk so:

(a) prispevati v proračun, kot določi generalna skupščina in kot je dogovorjeno v okviru postopka vložitve vloge;

(b) izvajati dejavnosti, dogovorjene ob pridobitvi statusa opazovalke;

(c) imenovati ponudnika storitev, ki bo zagotavljal storitve CESSDA ERIC v svoji državi in po vsej Evropi, če so bile te storitve dogovorjene za zadevno opazovalko;

(d) zagotoviti nacionalno financiranje, ki bo morebitnemu imenovanemu ponudniku storitev omogočilo izpolnjevanje zahtev iz Priloge 2.

Člen 5

Vključevanje

1. Po začetku veljavnosti tega statuta se lahko kateri koli subjekt iz člena 3(1) vključi kot članica ali opazovalka. Vključitev odobri generalna skupščina z dvotretjinsko večino oddanih glasov. Pogoj za vključitev je, da lahko subjekt pozitivno prispeva k nalogam in dejavnostim CESSDA ERIC iz člena 2 ter da se lahko od njega pričakuje, da bo izpolnil obveznosti iz člena 3(5) in člena 4(3). Vloga za članstvo ali pridobitev statusa opazovalke je naslovljena na direktorja, ki generalni skupščini svetuje, ali bi bilo treba vlogi ugoditi ali ne.

2. Članica ali opazovalka, ki je v postopku vključitve, na zahtevo direktorja izbere in predlaga ponudnika storitev, odgovornega za izvajanje nalog ponudnika storitev.

3. Direktor se pred sprejetjem ali zavrnitvijo predlaganega ponudnika storitev posvetuje z znanstvenim svetovalnim odborom in forumom ponudnikov storitev.

Člen 6

Izstop ali prenehanje članstva ali statusa opazovalke

1. Članice in opazovalke lahko izstopijo iz članstva ali prekličejo svoj status opazovalke, kar morajo sporočiti vsaj šest mesecev pred izstopom ali preklicem. Poslati morajo pisno obvestilo, naslovljeno na direktorja. Članice in opazovalke v prvih štirih letih po pridobitvi članstva ali statusa opazovalke ne smejo izstopiti, razen če generalna skupščina iz izjemnih razlogov sprejme krajše obdobje.

2. Pred začetkom veljavnosti izstopa iz članstva ali preklica statusa opazovalke se plačajo vsi neplačani prispevki in izpolnijo druge obveznosti. Vsa sredstva, ki so v lasti ponudnika storitev, ki ga financira CESSDA ERIC, se vrnejo CESSDA ERIC, če je to mogoče.

3. Generalna skupščina se lahko z dvotretjinsko večino oddanih glasov odloči o prenehanju članstva članice ali statusa opazovalke, če članica ali opazovalka krši Statut ali veljavne pravne predpise ali pa ne more izpolniti obveznosti članic ali opazovalk.

4. Članica ne more glasovati o vprašanjih v zvezi s svojim izstopom ali morebitnim prenehanjem članstva.

POGLAVJE 3

UPRAVLJANJE

Člen 7

Upravljanje

1. Strukturo upravljanja CESSDA ERIC sestavljajo naslednji organi:

(a) generalna skupščina;

(b) direktor;

(c) ponudniki storitev in forum ponudnikov storitev, ki ima svetovalno vlogo;

(d) znanstveni svetovalni odbor in

(e) kateri koli drug svetovalni odbor, ki ga generalna skupščina ustanovi za lažje doseganje ciljev CESSDA ERIC.

Člen 8

Generalna skupščina

1. Generalno skupščino sestavljajo delegati članic in opazovalk.

2. Generalna skupščina je organ CESSDA ERIC z najvišjimi pooblastili. Opravlja naslednje naloge:

(a) odločanje o proračunu in formuli financiranja ter odobritev letnih računovodskih izkazov in letnega poročila. Za vse spremembe formule financiranja je potrebna dvotretjinska večina oddanih glasov. Vse odločitve o zvišanju proračuna, zaradi katerih se zviša letna članarina, se sprejmejo z dvotretjinsko večino oddanih glasov;

(b) določitev politike CESSDA ERIC na znanstvenem, tehničnem in upravnem področju ter določitev in ohranjanje politike intelektualne lastnine z dvotretjinsko večino oddanih glasov;

(c) sprejetje strateških in delovnih načrtov z dvotretjinsko večino oddanih glasov;

(d) nadzor upravljanja CESSDA ERIC;

(e) izvolitev predsednika in podpredsednika generalne skupščine;

(f) imenovanje in razrešitev direktorja CESSDA ERIC;

(g) imenovanje, zamenjava in razrešitev članov znanstvenega svetovalnega odbora;

(h) odobritev ponudnikov storitev, ki jih predlaga članica ali opazovalka, ter odobritev zamenjave ponudnikov storitev. Odobritev se lahko prekliče, če ponudnik storitev ne izpolnjuje svojih obveznosti;

(i) imenovanje, zamenjava in razrešitev katerih koli članov odborov, ki jih ustanovi generalna skupščina;

(j) sprejemanje poročil o revizijah za CESSDA ERIC;

(k) prejemanje in obravnavanje letnih poročil znanstvenega svetovalnega odbora;

(l) sprejemanje operativnih pravil in standardov za dejavnosti ponudnikov storitev, povezane s CESSDA ERIC, ob posvetovanju s forumom ponudnikov storitev;

(m) odobritev vključitve novih članic in opazovalk ter izstopa ali prenehanja članstva ali statusa opazovalke v skladu s členoma 5 in 6.

3. Vsako članico v generalni skupščini zastopata največ dva delegata. Vsaka članica ima v generalni skupščini en glas. Odločitve se sprejmejo z navadno večino oddanih glasov, razen če je v tem statutu določeno drugače. Države članice Unije in pridružene države imajo skupaj večino glasovalnih pravic v generalni skupščini. Predsednik ne more glasovati, razen v primeru neodločenega izida glasovanja, ko ima odločilni glas.

4. Sklepčnost, potrebna za veljavnost seje generalne skupščine, je dosežena ob udeležbi polovice članic. Če sklepčnosti na seji ni, se z enakim dnevnim redom ponovi v treh tednih po novem povabilu. Sklepčnost se na ponovni seji doseže, če je prisotna vsaj četrtina članic. Če sklepčnosti na ponovni seji ni, ima predsednik generalne skupščine pravico sprejeti odločitve, ki jih ni mogoče odložiti do naslednje seje generalne skupščine, na kateri se doseže sklepčnost. Takšne odločitve se čim prej predložijo generalni skupščini v pregled.

5. Če Statut zahteva dvotretjinsko večino glasov, je za veljavno odločitev potrebna udeležba treh četrtin članic.

6. Na sejah generalne skupščine lahko glas oddajo samo članice, ki so fizično prisotne. Če pa članica ne more biti fizično prisotna, lahko generalna skupščina sprejme elektronsko prisotnost. Glasovalne pravice niso prenosljive. Tajno glasovanje se izvede, če vsaj ena tretjina prisotnih članic zahteva takšen postopek.

7. Predsednik lahko po potrebi sklene, da se odločitev sprejme po pisnem postopku v času med dvema sejama generalne skupščine.

8. Opazovalke imajo pravico do udeležbe na sejah generalne skupščine, vendar nimajo glasovalne pravice. Vsaka opazovalka lahko pošlje največ dva delegata.

9. Generalna skupščina iz delegacij članic izvoli predsednika in podpredsednika za obdobje dveh let. Ko je predsednik izvoljen, ni več član delegacije članice. Enako velja za podpredsednika, kadar nadomešča predsednika. Članici, ki ju zadeva tako imenovanje, imenujeta druga delegata, ki ju zastopata v generalni skupščini.

10. Generalna skupščina se sestane najmanj enkrat letno. Seje generalne skupščine skliče predsednik z obvestilom vsaj štiri tedne pred sejo. Članice in opazovalke lahko predlagajo točke za vključitev na dnevni red, o katerih predsednika uradno obvestijo vsaj dva tedna pred sejo. Izredne seje generalne skupščine se skličejo na zahtevo predsednika ali direktorja, če je to potrebno zaradi interesa CESSDA ERIC, ali na zahtevo vsaj polovice članic.

Člen 9

Direktor

1. Direktor je izvršni direktor, vodilni znanstveni delavec in pravni predstavnik CESSDA ERIC.

2. Direktor je imenovan za obdobje petih let z možnostjo ponovnega imenovanja. Poroča generalni skupščini.

3. Direktor je odgovoren za pripravo letnega proračuna, strategij in politik, ki jih sprejme generalna skupščina.

4. Direktor je odgovoren za pripravo sej generalne skupščine, znanstvenemu svetovalnemu odboru in forumu ponudnikov storitev pa zagotavlja potrebno upravno podporo.

5. Direktor je odgovoren za izvajanje sklepov generalne skupščine in zagotavlja, da CESSDA ERIC upošteva vse ustrezne zakonske zahteve.

6. Direktor je pooblaščen za sprejemanje vseh odločitev, potrebnih za delovanje CESSDA ERIC.

7. Direktor se s forumom ponudnikov storitev redno posvetuje o zadevah, ki so za ponudnike storitev posebno pomembne, pri čemer forum pozove, naj poda pripombe o predlogu proračuna, delovnih načrtih in strategijah ter drugih pomembnih vprašanjih politike, preden se predložijo generalni skupščini.

8. Direktor spremlja, ali ponudniki storitev upoštevajo operativna pravila in standarde za dejavnosti, povezane s CESSDA ERIC, ter generalni skupščini vsako leto predloži poročilo skupaj s priporočili za protiukrepe za morebitne nepravilnosti.

Člen 10

Znanstveni svetovalni odbor

1. Generalna skupščina imenuje neodvisen znanstveni svetovalni odbor, ki je sestavljen iz vsaj štirih, vendar največ sedmih uglednih, neodvisnih in izkušenih znanstvenikov iz držav po vsem svetu. Imenovanje znanstvenega svetovalnega odbora temelji na priporočilih direktorja. Direktor se posvetuje z znanstvenim svetovalnim odborom in forumom ponudnikov storitev. Mandat članov znanstvenega svetovalnega odbora traja tri leta. Člani so lahko enkrat ponovno imenovani.

2. Direktor se z znanstvenim svetovalnim odborom vsaj enkrat letno posvetuje o znanstveni kakovosti storitev, znanstvenih politikah in postopkih ter prihodnjih načrtih na teh področjih.

3. Znanstveni svetovalni odbor generalni skupščini prek direktorja vsako leto predloži pisno poročilo o svojih dejavnostih. Poročilo vsebuje oceno storitev, ki jih CESSDA ERIC zagotavlja uporabnikom svojih podatkov. Direktor poročilo predloži generalni skupščini skupaj s svojimi pripombami in morebitnimi priporočili.

4. Znanstveni svetovalni odbor lahko od direktorja zahteva, da generalni skupščini predlaga, da se za zagotovitev ustrezne reprezentativnosti odbora z vidika vseh področij, ki jih pokriva CESSDA ERIC, imenujejo dodatni člani odbora.

Člen 11

Ponudniki storitev

1. Ponudniki storitev sestavljajo operativno razpršeno omrežje, ki ga povezuje CESSDA ERIC.

2. Ponudniki storitev so ustanove, ki jih članice in opazovalke v skladu s členom 3(5)(b) in členom 4(3)(c) določijo za opravljanje nalog, povezanih s pridobivanjem, pripravo in zagotavljanjem dostopa do družboslovnih podatkov v njihovi državi in po vsej Evropi.

3. Ponudniki storitev upoštevajo operativna pravila in standarde za dejavnosti, povezane s CESSDA ERIC, kot je določeno v Prilogi 2.

4. Pravice in obveznosti CESSDA ERIC ter ponudnikov storitev v zvezi z nalogami iz Priloge 2 so urejene s sporazumi o ravni storitve med CESSDA ERIC in zadevnim ponudnikom storitev.

5. Ponudniki storitev sodelujejo pri upravljanju CESSDA ERIC, pri čemer imajo svetovalno vlogo.

6. Zmožnost ponudnikov storitev, da izpolnijo svoje obveznosti iz Priloge 2, se oceni vsako drugo ali tretje leto v skladu s sklepom generalne skupščine. Direktor se ob posvetovanju s forumom ponudnikov storitev in znanstvenim svetovalnim odborom odloči, kako se bodo izvedle ocene in kdo jih bo izvedel, rezultate ocen pa predstavi generalni skupščini skupaj s predlogi za resolucije generalne skupščine v zvezi z njimi.

Člen 12

Forum ponudnikov storitev

1. Forum ponudnikov storitev je sestavljen iz predstavnikov ponudnikov storitev in ima svetovalno vlogo. Vsaka članica ali opazovalka ima lahko v forumu enega člana. Direktor spodbuja in podpira forum ponudnikov storitev.

2. Direktor se s forumom ponudnikov storitev vsaj enkrat letno posvetuje o prihodnjih načrtih in tehničnih vidikih dejavnosti CESSDA ERIC, mnenja ponudnikov storitev pa sporoči generalni skupščini.

Člen 13

Spremembe Statuta

Generalna skupščina se lahko z dvotretjinsko večino oddanih glasov odloči, da bo predlagala spremembo Statuta. Predlog predloži Evropski komisiji v skladu s členom 11 Uredbe (ES) št. 723/2009.

POGLAVJE 4

POLITIKE

Člen 14

Politika dostopa do podatkov

1. Politika dostopa do podatkov CESSDA ERIC je v skladu s priporočili in smernicami Organizacije za gospodarsko sodelovanje in razvoj (OECD) o dostopu do podatkov (Načela in smernice OECD za dostop do podatkov javno financiranih raziskav, OECD 2007).

2. Podatki in metapodatki javno financiranih raziskav, ki jih imajo ponudniki storitev, so prosto dostopni in jih je mogoče na točki dostopa brezplačno pridobiti za javne raziskave in izobraževanje ter se pravočasno dajo na voljo, razen če je v členu 14(6) določeno drugače.

3. Ponudniki storitev pooblaščenim raziskovalcem omogočijo dostop do vseh zbirk podatkov za javne raziskave in izobraževanje.

4. Ponudniki storitev varujejo anonimnost posameznikov, na katere se podatki nanašajo, v skladu z veljavnimi mednarodnimi, evropskimi in nacionalnimi predpisi ter ustreznimi etičnimi okviri.

5. Ponudniki storitev vzdržujejo poštene, odprte in pregledne postopke v zvezi z dostopom do podatkov in metapodatkov, ki jih hranijo.

6. Načelo prostega dostopa iz člena 14(2) in (3) ponudnika storitev ne obvezuje, da deli podatke, metapodatke ali zbirke podatkov, če bi bilo to v nasprotju z nacionalno zakonodajo, pravicami intelektualne lastnine ali drugimi zavezujočimi pravnimi razlogi.

Člen 15

Politika razširjanja

1. Politika razširjanja CESSDA ERIC se izvaja prek njegove komunikacijske strategije.

2. Politika razširjanja zajema rezultate vseh dejavnosti, ki jih financira CESSDA ERIC, in je prosto dostopna, razen če to ni mogoče zaradi že obstoječih pravic intelektualne lastnine.

3. Vsi tehnični dokumenti, politike, ključni postopki in poročila o spremljanju so javnosti na voljo na spletišču CESSDA ERIC.

4. Ponudniki storitev objavijo vse dokumente v zvezi z izpolnjevanjem obveznosti, ki jih imajo kot ponudniki storitev.

Člen 16

Intelektualna lastnina

1. Izraz „intelektualna lastnina“ se v tem statutu razume v skladu s členom 2 Konvencije o ustanovitvi Svetovne organizacije za intelektualno lastnino, ki je bila podpisana 14. julija 1967.

2. Odnose med članicami, opazovalkami in ponudniki storitev v zvezi z vprašanji intelektualne lastnine urejajo veljavna nacionalna zakonodaja ter ustrezna mednarodna pravila in predpisi.

3. Intelektualna lastnina, ki jo članice ali ponudniki storitev prispevajo v CESSDA ERIC, ostane lastnina imetnika intelektualne lastnine.

4. Če intelektualna lastnina izvira iz dela, ki ga financira CESSDA ERIC (neposredni prispevek ali prispevek v naravi), pripada CESSDA ERIC. CESSDA ERIC se lahko v celoti ali delno odreče svojim pravicam v korist članice, opazovalke ali ponudnika storitev, ki je ustvaril pravice intelektualne lastnine.

Člen 17

Zaposlovanje

1. CESSDA ERIC upošteva načela enakih možnosti pri zaposlovanju. Znanstvena delovna mesta se pred zapolnitvijo objavijo na mednarodni ravni.

2. Vsaka članica si v skladu z zahtevami nacionalne zakonodaje in v okviru svoje pristojnosti po najboljših močeh prizadeva olajšati gibanje in prebivanje državljanov članice, ki sodeluje pri nalogah CESSDA ERIC, in njihovih družinskih članov.

POGLAVJE 5

FINANCIRANJE IN ODGOVORNOST

Člen 18

Prispevki

Generalna skupščina na podlagi proračuna določi prispevek vsake članice, ki je sorazmeren z BDP posamezne članice, kar pa ne velja za posebne prispevke. Prispevki se prenesejo na račun CESSDA ERIC v roku, ki ga določi generalna skupščina. Generalna skupščina določi prispevke opazovalk.

Člen 19

Proračunska načela, računovodski izkazi in revizije

1. Proračunsko leto se ujema s koledarskim letom.

2. Direktor pripravi predlog letnega proračuna in poslovni načrt, vključno s predlaganimi prispevki članic in opazovalk, ter ju predloži generalni skupščini v odobritev. Generalna skupščina letni proračun in prispevke, ki jih je treba plačati, odobri vsaj šest mesecev pred naslednjim proračunskim letom. Letni proračun je uravnotežen, tako da načrtovani odhodki ne presegajo načrtovanih prihodkov.

3. Za CESSDA ERIC veljajo pravila računovodske zakonodaje države gostiteljice, da se zagotovi skladnost priprave, evidentiranja, revizije in objave računovodskih izkazov s splošno sprejetimi mednarodnimi računovodskimi načeli in načeli preglednosti.

4. CESSDA ERIC pripravi letno poročilo o dejavnostih. Navedeno poročilo vsebuje zlasti znanstvene, operativne in finančne vidike dejavnosti CESSDA ERIC. Potrdi ga generalna skupščina, nato pa se v šestih mesecih po koncu zadevnega proračunskega leta predloži Evropski komisiji in ustreznim javnim organom. To poročilo je javno dostopno.

Člen 20

Financiranje, odgovornost in zavarovanje

1. Sredstva CESSDA ERIC vključujejo:

(a) finančne prispevke članic in opazovalk;

(b) morebitne prispevke gostiteljice;

(c) druga sredstva v mejah in pod pogoji, ki jih odobri generalna skupščina, vključno z nepovratnimi sredstvi za raziskave iz nacionalnih ali mednarodnih virov, donacijami in morebitnimi prihodki od gospodarskih dejavnosti.

2. CESSDA ERIC je odgovoren za svoje dolgove.

3. Članice in opazovalke niso solidarno odgovorne za dolgove CESSDA ERIC.

4. CESSDA ERIC sklene potrebna zavarovanja, da se pokrijejo tveganja v zvezi z gradnjo in delovanjem njegove infrastrukture.

Člen 21

Javna naročila in davčne oprostitve

1. CESSDA ERIC kandidate in ponudnike za javna naročila obravnava enako in brez diskriminacije, ne glede na to, ali imajo sedež v Evropski uniji ali ne. Pri politiki javnega naročanja se upoštevajo načela preglednosti, nediskriminacije in konkurence.

2. Javna naročila članic in opazovalk v zvezi z dejavnostmi CESSDA ERIC se izvedejo tako, da se ustrezno upoštevajo potrebe CESSDA ERIC, ter so v skladu s tehničnimi zahtevami in specifikacijami, ki jih izda ustrezni organ CESSDA ERIC.

3. Davčne oprostitve na podlagi oddelka 10-3 norveškega zakona št. 58 o davku na dodano vrednost iz junija 2009 so omejene na davek na dodano vrednost za blago in storitve, ki so namenjeni za uradno in izključno uporabo v okviru CESSDA ERIC ter jih v celoti plača in naroči CESSDA ERIC. Davčne oprostitve se uporabljajo za negospodarske dejavnosti. Ne uporabljajo se za gospodarske dejavnosti. Dodatne omejitve se ne uporabljajo.

POGLAVJE 6

DOLOČBE O TRAJANJU, LIKVIDACIJI, SPORIH IN USTANOVITVI

Člen 22

Trajanje

CESSDA ERIC deluje, dokler ni likvidiran v skladu s členom 22(2).

Člen 23

Likvidacija

1. Generalna skupščina lahko z dvotretjinsko večino oddanih glasov sprejme sklep, da se CESSDA ERIC likvidira.

2. CESSDA ERIC takoj, vsekakor pa najpozneje v desetih dneh po sprejetju sklepa o likvidaciji, o sklepu uradno obvesti Evropsko komisijo.

3. Sredstva, ki ostanejo po plačilu dolgov CESSDA ERIC, se porazdelijo med članice sorazmerno s seštevkom njihovih prispevkov v CESSDA ERIC.

4. CESSDA ERIC takoj po koncu likvidacijskega postopka, vsekakor pa najpozneje v desetih dneh po koncu navedenega postopka, o tem uradno obvesti Komisijo.

5. CESSDA ERIC preneha obstajati z dnem, ko Evropska komisija objavi ustrezno obvestilo v Uradnem listu Evropske unije.

Člen 24

Pravo, ki se uporablja

Ustanovitev in delovanje CESSDA ERIC sta urejena:

(a) z zakonodajo Unije, zlasti Uredbo (ES) št. 723/2009;

(b) z zakonodajo države gostiteljice v primeru zadev, ki jih zakonodaja Unije ne ureja ali jih ureja le delno;

(c) s tem statutom in njegovimi izvedbenimi pravili.

Člen 25

Spori

1. Za spore med članicami in opazovalkami v zvezi s CESSDA ERIC ali med članicami, opazovalkami in CESSDA ERIC ter za vse spore, v katerih je udeležena Evropska unija, je pristojno Sodišče Evropske unije.

2. Za spore med CESSDA ERIC in tretjimi osebami se uporablja zakonodaja Unije o sodni pristojnosti. V primerih, ki niso zajeti v zakonodajo Unije, se pristojno sodišče za reševanje spora in izbira prava določita na podlagi prava države gostiteljice.

3. Pristojno sodišče za vse postopke proti CESSDA ERIC je okrožno sodišče v Bergnu, razen če iz člena 24 in člena 25(2) izhaja drugače.

Člen 26

Dostopnost Statuta

Ta statut se posodablja ter je javno dostopen na spletišču in uradnem sedežu CESSDA ERIC.

PRILOGA 1 Seznam članic in opazovalk, subjektov, ki jih zastopajo, ter ponudnikov storitev Članice: Država: Subjekt, ki jo zastopa: Ponudnik storitev: Norveška Norveški raziskovalni svet Norsk senter for forskningsdata AS Avstrija Zvezno ministrstvo za znanost, raziskave in gospodarstvo (Bundesministerium für Wissenschaft, Forschung und Wirtschaft – BMWFW) Avstrijski arhiv družboslovnih podatkov (AuSSDA) Belgija BELSPO, EWI, D.G.E.N.O.R.S. (1) Arhiv družboslovnih in humanističnih podatkov (SOHDA) Češka Ministrstvo za izobraževanje, mladino in šport Češki arhiv družboslovnih podatkov Danska Danska agencija za znanost in visoko šolstvo Danski arhiv podatkov (Dansk Data Arkiv – DDA) Francija Nacionalni center za znanstvene raziskave (Centre national de la recherche scientifique – CNRS) Progedo Nemčija Zvezno ministrstvo za izobraževanje in raziskave (Bundesministerium für Bildung und Forschung – BMBF) Leibnizov inštitut za družbene vede (GESIS) Grčija Grška raziskovalna infrastruktura za družbene vede (So.Da.Net) (2) Grška raziskovalna infrastruktura za družbene vede (So.Da.Net) Madžarska Nacionalni urad za raziskave, razvoj in inovacije (urad NRDI) Fundacija TÁRKI Nizozemska Nizozemska organizacija za znanstveno raziskovalno dejavnost (Nederlandse Organisatie voor Wetenschappelijk Onderzoek – NWO) Storitve arhiviranja podatkov in omrežne storitve (DANS) Slovaška Ministrstvo Slovaške republike za izobraževanje, znanost, raziskave in šport Slovaški arhiv socialnih podatkov (Slovenský archív sociálnych dát – SASD) Slovenija Ministrstvo za izobraževanje, znanost in šport (MIZŠ) Arhivi družboslovnih podatkov (ADP) Švedska Švedski raziskovalni svet Švedska nacionalna služba za podatkovne storitve (Svensk nationell datatjänst – SND) Združeno kraljestvo Ekonomsko-socialni svet za raziskave (Economic and Social Research Council – ESRC) Služba Združenega kraljestva za podatkovne storitve (UK Data Service)

Opazovalke: Država: Subjekt, ki jo zastopa: Ponudnik storitev: Švica Švicarski center strokovnega znanja na področju družbenih ved FORS (1) BELSPO: Service public de programmation Politique scientifique. EWI: Departement Economie, Wetenschap en Innovatie. D.G.E.N.O.R.S.: Direction générale de l’Enseignement non obligatoire et de la Recherche scientifique. (2) Letno članarino za to članico bo plačal nacionalni center za socialne raziskave EKKE.

PRILOGA 2 Obveznosti ponudnikov storitev Ponudniki storitev CESSDA imajo naslednje obveznosti: 1. upoštevati morajo dogovorjene elemente standarda DDI za metapodatke, ki so potrebni, da lahko članica/opazovalka prispeva k dejavnostim CESSDA ERIC, in jih bo določil CESSDA ERIC; 2. sprejeti in uporabljati morajo skupne sisteme za avtentikacijo uporabnikov z enotno prijavo, ki jih priporoča CESSDA ERIC; 3. omogočati morajo zbiranje njihovih metapodatkov v zvezi z odkrivanjem virov in ustreznih dodatnih metapodatkov za vključitev v podatkovni portal CESSDA ERIC; 4. zagotoviti morajo, da je mogoče podatke, ki jih hranijo, prenesti prek skupnih podatkovnih prehodov, če to dovoljujejo veljavna zakonodaja in predpisi; 5. zagotavljati morajo, da so v večjezičnem tezavru razpoložljivi ustrezni nacionalni jeziki; 6. deliti morajo svoja orodja za arhiviranje podatkov (pod pogoji v zvezi z intelektualno lastnino iz člena 16 Statuta); 7. upoštevati morajo načela referenčnega modela odprtega arhivskega informacijskega sistema in vse dogovorjene zahteve CESSDA ERIC glede upravljanja zanesljivih repozitorijev; 8. prispevati morajo k dejavnostim CESSDA ERIC za usklajevanje podatkov med državami; 9. v mednarodno banko vprašanj morajo prispevati gradivo in/ali strokovno znanje; 10. opazovalkam CESSDA ERIC in ponudnikom storitev, ki jih zastopajo, morajo zagotavljati mentorsko podporo pri pridobivanju polnopravnega članstva; 11. državam z nerazvitimi in ranljivimi nacionalnimi infrastrukturami morajo zagotavljati podporo članic, s čimer jim pomagajo pri razvoju potrebne usposobljenosti, da bodo lahko pozneje kot članice izpolnjevale svoje naloge; 12. olajšati morajo dostop do ustreznih podatkov, ki jih financirajo nacionalne vlade ali se financirajo v okviru raziskav, odvisno od nacionalnih pravnih sistemov; 13. upoštevati morajo politike CESSDA ERIC o dostopu do podatkov in njihovem razširjanju; 14. v skladu z zahtevami morajo upoštevati določbe politik CESSDA ERIC.